**Obecné zastupiteľstvo obce Kochanovce**

**Z Á V E R Y Z  R O K O V A N I A**

**zo zasadnutia Obecného zastupiteľstva obce Kochanovce**

**zo dňa 10.02.2014**

1. **UZNESENIA**

Číslo Uznesenie

1/2014 K otvoreniu

2/2014 K žiadostiam p. Mikulovej, p. Rebiča,p. Kendereša, Chmeľovej a Čermákovej

o poskytnutie sociálnej pomoci

3/2014 K VZN č. 1/2013 o chove zvierat, o usmerňovaní a evidovaní chovu

hospodárskych zvierat a zvierat chovaných v domácnostiach na území obce

Kochanovce

**1/2014 K otvoreniu**

**Uznesenie č. 1/2014**

Obecné zastupiteľstvo obce Kochanovce

1. s ch v a ľ u j e:
2. program rokovania uvedený v pozvánke,

b. návrhovú komisiu v zložení: Sakáč, Herpák

1. u r č u j e za overovateľov zápisnice: Benda, Rusinková

u r č u j e za zapisovateľka: Ing. Ferjaková

**2/2014 K  žiadostiam p. Mikulovej, p. Rebiča,p. Kendereša, Chmeľovej**

**a Čermákovej o poskytnutie sociálnej pomoci**

**Uznesenie č. 29/2013**

Obecné zastupiteľstvo obce Kochanovce s c h v a ľ u j e žiadosti o poskytnutie sociálnej pomoci vo forme vriec na odvoz TKO v počte kusov 25. Vrecia im budú vydané polročne po 13 a 12 kusov.

1. **VŠEOBECNE ZÁVAZNÉ NARIADENIA**

**Obecné zastupiteľstvo obce Kochanovce**

**s a  u z n á š a**

**na všeobecnom záväznom nariadení obce o  o chove zvierat, o usmerňovaní a evidovaní chovu hospodárskych zvierat a zvierat chovaných v domácnostiach na území obce Kochanovce č.**

**č. 1/2013**

Obecné zastupiteľstvo v Kochanovciach podľa § 6 ods. 1 zákona SNR č. 369/1990 Zb. o obecnom zriadení v znení neskorších predpisov a zákona NR SR č. 115/1995 Z.z. o ochrane zvierat s uplatnením § 13 zákona NR SR č. 337/1998 Z.z. o veterinárnej starostlivosti sa uznieslo na tomto všeobecne záväznom nariadení

(ďalej len VZN):

**Článok I**

**Účel úpravy**

Účelom tohto VZN je vytváranie a chránenie zdravých životných podmienok, zdravého spôsobu života a práce obyvateľov obce, úprava pravidiel a podmienok pri chove zvierat na katastrálnom území obce Kochanovce v záujme zachovania a zlepšovania zdravia zvierat, ochrany životného prostredia a ochrany zdravia ľudí.

**Článok II**

**Predmet úpravy**

Predmetom úpravy je stanovenie pravidiel a podmienok pri chove hospodárskych zvierat a zvierat chovaných v domácnostiach. Toto VZN nereguluje chov zvierat, ktorých chov je predmetom podnikania fyzickej alebo právnickej osoby. Na reguláciu chovu hospodárskych a spoločenských zvierat, ktorých chov je predmetom podnikania platia osobitné predpisy.

**Článok III**

**Vymedzenie niektorých pojmov**

1.       Pod pojmom chovateľ sa rozumie každá fyzická alebo právnická osoba, ktorá chová aj na prechodnú dobu zvieratá.

2.       Pod pojmom hospodárske zvieratá sa na účely tohto VZN rozumejú: hovädzí dobytok, ošípané, ovce, kozy, domáce holuby, hrabavá a vodná hydina, jednokopytníky, včely, ryby, domáce králiky a kožušinové zvieratá chované najmä na účely úžitkovej produkcie.

Na účely tohto VZN sa za hospodárske zvieratá považuje aj zver z farmových chovov.

3.       Pod pojmom spoločenské zvieratá sa rozumejú najmä pes, mačka, škrečok, okrasné a spevavé vtáky a pod.

4.       Pod pojmom zvieratá chované v domácnostiach sa rozumejú také zvieratá, ktoré chovateľ chová v bytovom dome, alebo v rodinnom dome a jemu priľahlých priestoroch pokiaľ zvieratá nie sú chované na podnikateľské účely. Na účely tohto VZN sa za zvieratá chované v domácnostiach považujú aj zvieratá chované v usadlostiach, farmách a hospodárskych dvoroch a nie sú predmetom podnikania.

**Článok IV**

**Regulácia chovu zvierat**

1.       V katastrálnom území obce je možné chovať hospodárske a spoločenské zvieratá za podmienok a v rozsahu stanovených týmto VZN.

2.       Toto VZN upravuje podrobnejšie reguláciu chovu hospodárskych a spoločenských zvierat chovaných v domácnostiach. Na reguláciu chovu hospodárskych a spoločenských zvierat za účelom podnikania platia osobitné predpisy.

3.       Chov hospodárskych zvierat chovaných v domácnostiach je možný len v rodinných domoch, farmách, hospodárskych dvoroch a len na základe súhlasu majiteľa nehnuteľnosti v súlade s podmienkami a rozsahom ktoré určuje toto VZN.

4.       Chov hospodárskych zvierat v spoločných bytových domoch sa zakazuje.

5.       V spoločných dvoroch je chov hospodárskych zvierat chovaných v domácnostiach možný v obmedzenom rozsahu, v súlade s podmienkami a rozsahom, ktoré určuje toto VZN len na základe súhlasu všetkých obyvateľov bytov priľahlých k spoločnému dvoru a súhlasu obce.

6.       Chov spoločenských zvierat v rodinných domoch a bytových domoch je možný len na základe súhlasu vlastníka rodinného domu, správcu bytového domu alebo spoločenstva vlastníkov bytov.

7.       Chov včiel v zastavanom území obce je zakázaný. Chovateľ môže pri vhodne vytvorených podmienkach v zastavanom území obce včely chovať v dvoroch a záhradách priľahlých k rodinným domom len so súhlasom obce.

8.       Chov hospodárskych zvierat je zakázaný na sídliskách, v bezprostrednom okolí škôl, školských zariadení, obchodov s potravinami, reštauráciách a v ochranných pásmach vodných zdrojov.

9. Zakazuje sa voľné ustajnenie zvierat.

**Článok V**

**Podmienky chovu**

1.       Pre chov zvierat v domácnostiach musia byť vytvorené vhodné podmienky:

a, Objekty na chov zvierat musia spĺňať technické a hygienické podmienky pre daný chov. K zriadeniu nových objektov a k rekonštrukcii existujúcich objektov pre chov zvierat je potrebný súhlas príslušného stavebného úradu, resp. stavebné povolenie v zmysle  stavebného zákona.

b, Čistenie objektov pre chov zvierat musí byť zabezpečené tak, aby tekuté exkrementy boli  okamžite odvádzané do vodotesnej žumpy a hnoj a tuhé exkrementy boli pravidelne odstraňované a ukladané do vodotesného hnojiska. Hnojisko musí byť kryté, alebo  prekrývané zeminou a hnoj musí byť pravidelne odvážaný, resp. likvidovaný.

c, Pre chované zvieratá musí byť zabezpečený zdroj nezávadnej vody.

2.       Objekty na umiestnenie a chov zvierat (koterec, chliev, maštaľ, kurín a pod.) musia byť vzdialené:

-          od uličnej čiary min. 15 m

-          od rodinných domov susedov min. 15 m

-          od bytových domov min. 30 m

Ak sa vzdialenosti nedajú dodržať je potrebný súhlas susedov a obce.

3.       Hnojisko musí byť vode nepriepustné a musí byť vzdialené:

-          od rodinných domov susedov min. 15 m – od uličnej čiary min. 15 m

-          od bytových domov min. 30 m

-          od individuálnych vodných zdrojov min. 20 m

Založenie hnojiska voľne na zemi je zakázané.

**Článok VI**

**Rozsah chovu**

1.       V zastavaných častiach obce (intravilán) sa povoľuje regulovaný chov hospodárskych zvierat chovaných v domácnostiach (dospelé jedince) v súlade s čl. IV tohto VZN na jednom orientačnom čísle v nasledovnom rozsahu:

a, hovädzí dobytok, ošípané, ovce, kozy, jednokopytníky – spolu max. 3 ks

b, hrabavá a vodná hydina – spolu max. 30 ks

c, domáce holuby max. 30 ks

d, domáce králiky a kožušinové zvieratá chované najmä na účely úžitkovej produkcie

–        spolu max. 30 ks.

2.       V zastavaných častiach obce (intravilán) sa povoľuje chov spoločenských zvierat, výstavných a poštových holubov v súlade s čl. IV tohto VZN v neobmedzenom rozsahu.

Doporučuje sa však jedným chovateľom neprekročiť chov spoločenských zvierat v množstve spolu 5 ks a výstavných a poštových holubov v množstve spolu 100 ks.

3.       Rozsah chovu zvierat v osamelo stojacich domoch (usadlostiach, rodinných farmách a pod.) vzdialených min. 200 m od najbližšieho rodinného alebo obytného domu nie je obmedzený.

4.       Chov hospodárskych zvierat chovaných v domácnostiach v zastavanej i nezastavanej časti obce nad rozsah stanovený v článku VI. bod 1 tohto VZN, ako aj chov spoločenských zvierat chovaných v chovných staniciach sa považuje za podnikanie, na ktoré sa vzťahujú osobitné predpisy.

**Článok VII**

**Povinnosti chovateľa**

1.       Chovateľ je povinný vytvoriť vhodné podmienky pre chov zvierat, dbať na ochranu ich zdravia, správnu výživu a hygienu. Je povinný správne manipulovať a skladovať potravu a mať zabezpečenú pravidelnú hygienickú likvidáciu extrementov.

2.       Chovateľ je povinný dbať, aby zviera neohrozovalo a nadmerným spôsobom nerušilo spoluobčanov.

3.       Chovateľ je povinný zabezpečiť, aby sa zviera voľne nepohybovalo na verejných priestranstvách. Pasenie hospodárskych zvierat na verejných priestranstvách je zakázané.

4.       Chovateľ je povinný odstrániť nečistoty spôsobené zvieraťom na verejných priestranstvách a spoločných priestoroch.

5.       Chovateľ je povinný pravidelne nechať zviera vyšetriť a zaočkovať ho najmä proti nebezpečným, nákazovým a infekčným chorobám. Pri ochorení zvieraťa je povinný bezodkladne zabezpečiť veterinárne vyšetrenie a ošetrenie a rešpektovať veterinárne a karanténne opatrenia.

6.       Chovateľ je povinný ohlásiť úhyn zvieraťa príslušnej veterinárnej správe a zabezpečiť jeho likvidáciu v súlade s hygienickými predpismi alebo pokynmi veterinárneho lekára. Zakazuje sa uhynuté zviera dávať do smetných nádob a kontajnerov, vyhodiť ho na verejné priestranstva, do lesov a lesoparkov, vodných tokov a cestných priekop.

7.       Chovateľ (držiteľ) zvieraťa, ktoré poranilo človeka je povinný dať bezodkladne prezrieť zviera veterinárnym lekárom a potvrdenie o prehliadke ihneď odovzdať poškodenému.

8.       Chovateľ je povinný sústavne sa starať o ničenie hlodavcov a hmyzu, ktoré sa vyskytujú pri chove a minimalizovať nepríjemný zápach účinným a pravidelným čistením objektov a priestorov chovu a prekrývaním hnojiska.

9.       Zakazuje sa chovateľom (držiteľom) chované zviera fyzicky týrať, neprimerane trestať, nechať ho bez potravy a vody a zbavovať sa ho vypustením alebo vyhodením na verejné priestranstva a do  voľnej prírody.

**Článok VIII**

**Osobitné povinnosti majiteľov psov**

1.       Pod pojmom majiteľ psa sa podľa tohto nariadenia rozumie okrem majiteľa psa aj chovateľ psa, držiteľ psa alebo osoba, ktorej bol pes zverený do starostlivosti ak z povahy veci vyplýva pre neho plnenie povinnosti majiteľa psa podľa tohto nariadenia.

2.       Majiteľom psa môže byť osoba spôsobilá na právne úkony v zmysle občianskeho zákonníka. Maloletý, resp. osoba s obmedzenou spôsobilosťou na právne úkony môže byť majiteľom psa len so súhlasom zákonného zástupcu, resp. opatrovníka, ktorí udelením súhlasu preberajú všetky práva a povinnosti majiteľa psa.

3.       Majiteľ psa musí zabezpečiť registrovanie psa prihlásením na obecnom úrade. Podrobnosti registrácie určí pokynmi obecný úrad.

4.       Voľný pohyb psov na verejnom priestranstve je prísne zakázaný. Pri pohybe psa na verejnom priestranstve musí majiteľ zabezpečiť kontrolu správania sa svojho psa tak, aby nemohlo dôjsť k ohrozeniu iných osôb a  zvierat. Majiteľ musí zabezpečiť svojho psa dostatočne pevným vodítkom, obojkom a náhubkom (nepoškodzujúcich zdravie psa). Majiteľ psa nesmie zveriť psa do starostlivosti osobe, ktorá nie je spôsobilá zvládnuť spoľahlivo správanie psa v každej situácii.

5.       Majiteľ psa je povinný dodržiavať zákaz vstupu so psom na detské ihriská, pieskoviská, školské dvory, športoviská, obchodné a reštauračné priestory, úradné priestory a iné miesta označené zákazom vstupu so psom.

6.       Majiteľ psa je povinný zabezpečiť, aby pes neznečisťoval verejné priestranstvo a verejné prístupné priestory a miesta (najmä detské ihriská a pieskoviská, športoviská a ihriská, obchody, predajné stánky a pod.) nepoškodzoval kvetinové záhony a trávniky. Ak pes spôsobil nečistotu výkalmi, vnesením nečistoty do verejne prístupných priestorov a miest majiteľ je povinný ju okamžite odstrániť.

7.       Majiteľ psa je povinný zabezpečiť pravidelnú veterinárnu starostlivosť o psa najmä jeho imunizáciu (očkovanie) v intervaloch stanovených veterinárnymi predpismi.

8.       Majiteľ psa je povinný v prípadoch, keď jeho pes uhryzol, resp. spôsobil iné zranenie osobe psa dať okamžite vyšetriť veterinárnym lekárom a potvrdenie o prehliadke odovzdať poškodenému.

9.       Osoba, ktorej pes spôsobil zranenie má nárok na náhradu škody od majiteľa psa, podľa osobitných predpisov.

10.   Majiteľ psa je povinný na požiadanie kontrolného orgánu obce preukázať registráciu psa a zaplatenie miestného poplatku za psa.

11.   Pes nesmie byť chovaný na miestach, kde nie je zabezpečený denný dozor majiteľa.

12.   Majiteľ, ktorý chová psa voľne v dvore resp. v záhrade je povinný zabezpečiť také oplotenie dvora resp. záhrady, aby zabránil prípadnému úniku psa na verejné priestranstvá, alebo na pozemky susedov.

**Článok IX**

**Evidencia chovu zvierat**

1.       Evidenciu chovu zvierat na území obce vedie obecný úrad referát chovu a ochrany zvierat.

2.       Evidencií podliehajú uvedené hospodárske zvieratá chované v katastrálnom území obce:

-          kone, (osly, mulice)

-          hovädzí dobytok

-          ošípané

-          ovce

-          kozy

-          včely

-          hrabavá a vodná hydina

-          kožušinové zvieratá chované najmä na účely úžitkovej produkcie

-          zver z farmových chovov

3.       Chovateľ je povinný nahlásiť chov zvierat uvedených v bode 2 tohto článku do 30 dní od začatia chovu. Akékoľvek zmeny v chove je chovateľ povinný nahlásiť každý rok do 31. decembra príslušného roka (predaj, uhynutie, porážka atď.).

4.       Ohlasovacia povinnosť chovateľa sa nevzťahuje na chov hrabavej a vodnej hydiny, domácich holubov, domácich králikov a kožušinových zvierat chovaných najmä na účely úžitkovej produkcie, ktorých chov sa nevykonáva za účelom podnikania a chov neprekračuje povolený rozsah chovu stanovený v čl. VI bod 1 písm. b,c.

5.       Zo spoločenských zvierat podlieha evidencii každý pes, ktorý je aj prechodnú dobu chovaný na území obce bez rozdielu kde a kým je chovaný. Majiteľ (chovateľ, držiteľ) je povinný nahlásiť (registrovať) každého psa najneskôr do 30 dní po dovŕšení 6 mesiacov veku psa.

**Článok X**

**Odchyt zvierat**

1.       Obec vo verejnom záujme v zmysle zákona NR SR č. 337/98 Z.z. o veterinárnej starostlivosti zabezpečuje na vlastné náklady odchyt zabehnutých, opustených a túlavých zvierat, najmä psov.

2.       Odchyt zvierat sa bude zabezpečovať prostredníctvom právnickej alebo fyzickej osoby, ktorá má na to príslušné oprávnenie alebo osvedčenie.

3.       Odchyt zabehnutých, opustených a túlavých zvierat sa eviduje na obecnom úrade.

4.       Odchytené zviera obec umiestni do karanténnej stanice alebo v prípade, že pozná majiteľa zvieraťa vyzve ho na jeho okamžité prevzatie.

5.       O umiestnení odchyteného zvieraťa resp. o jeho umiestnení v karanténnej (odchytnej) stanici obec informuje verejnosť obecným rozhlasom, oznámením na úradnej tabuli popr. iným spôsobom obvyklým v obci.

6.       Odchyt zvierat a nakladanie s nimi musí prebiehať v súčinnosti s príslušnými orgánmi štátnej správy.

7.       Majiteľ zvieraťa je oprávnený prevziať si odchytené zviera ak hodnoverne preukáže vlastnícke alebo iné právo k zvieraťu. Súčasne s prevzatím majiteľ uhradí obci účelne vynaložené náklady za odchyt a starostlivosť o zviera.

8.       V prípade podozrenia z nákazy resp. v prípade hroziaceho nebezpečenstva môže byť zviera usmrtené pričom pri zistení majiteľa právo obci na náhradu účelne vynaložených nákladov nezaniká.

9.       V prípade, že sa majiteľ odchyteného zvieraťa o zviera neprihlási do 3 dní od odchytu môže byť zviera usmrtené alebo predané. Majiteľ zvieraťa nemá v takomto prípade právo na náhrady škody.

**Článok XI**

**Povinnosti usporiadateľov**

Usporiadatelia výstav, trhov, prehliadok, súťaží alebo zvodov zvierat na iné účely sú povinní vopred požiadať obec o povolenie ich konania. Obec vydá povolenie len za podmienok určených príslušnou veterinárnou správou.

**Článok XII**

**Protinákazové komisie**

1.       V mimoriadnych prípadoch môže starosta obce zriadiť a aktivizovať protinákazové komisie na zabezpečenie nariadených opatrení na zdolávanie nákaz zvierat, zoonóz (prenos choroby zo zvierat na zviera) a iných ochorení zvierat prenosných na človeka.

2.       Zriadenie komisie a opatrenia prijaté komisiou vyhlasuje starosta obce verejnou vyhláškou na úradnej tabuli, na informačných tabuliach obce, obecným rozhlasom príp. iným spôsobom podľa rozhodnutia starostu obce.

3.       Odvolanie opatrení sa uskutoční spôsobom, akým boli opatrenia vyhlásené.

4.       Vyhlásené opatrenia sú záväzné pre všetky právnické a fyzické osoby na území obce.

**Článok XIII**

**Zákaz chovu**

1.       Starosta obce môže zakázať chov zvierat v prípade, ak:

-          chovateľ (majiteľ) pri chove zvierat preukázateľne porušuje všeobecne záväzné právne predpisy

-          chovateľ (majiteľ) preukázateľne porušuje ustanovenia tohto všeobecne záväzného nariadenia.

-          chovateľ (majiteľ) preukázateľne porušuje povinnosti stanovené právnymi predpismi alebo nariadeniami na úseku veterinárnej starostlivosti a ochrany zvierat, alebo ak sťažuje alebo marí výkon veterinárneho dozoru, alebo vykonávanie odborných veterinárnych úkonov.

2.       Starosta obce môže ďalej zakázať chov zvierat v prípade, ak:

-          chov preukázateľne nadmerným spôsobom ruší (hluk, zápach, smrad, hmyz, hlodavce a pod.) a obmedzuje vlastníkov (užívateľov) susedných nehnuteľností a ďalších spoluobčanov.

-          Chovom sa preukázateľne poškodzuje životné prostredie (znečistenie spodných vôd a vodných zdrojov, znečistenie ovzdušia, znečisťovanie a poškodzovanie verejných priestranstiev, zelene a pod.)

-          Zviera (najmä pes) sa preukázateľne opakovane voľne pohybuje na verejných priestranstvách, alebo opakovane napadne inú osobu

-          Chovateľ zanedbáva starostlivosť o zviera alebo zviera týra.

**Článok XIV**

**Sankcie**

1. Starosta obce môže za porušenie tohto VZN uložiť právnickej osobe pokutu podľa príslušných ustanovení zák. č. 369/1990 Zb. o obecnom zriadení v znení neskorších predpisov.
2. Za porušenie tohto VZN môže byť uložená fyzickej osobe pokuta podľa príslušných ustanovení zák. č. 372/1990 Zb. o priestupkoch v znení neskorších predpisov.

**Článok XV**

**Osobitné ustanovenia**

1. Ustanovenia článkov IV. Regulácia chovu, V. Podmienky chovu a VI. Rozsah chovu tohto nariadenia sa nevzťahuje na:

a, veľkokapacitné chovy

b, zriaďovanie rodinných fariem a chovných staníc, kde chov zvierat sa uskutočňuje za účelom podnikania. V tejto oblasti obec vydáva záväzné stanovisko k začatiu podnikateľskej činnosti a záväzné stanoviská k zámerom týchto činností, ak sa týkajú záujmov obyvateľov a obce.

1. Toto nariadenie sa nevzťahuje na chov a držanie nebezpečných živočíchov, ktoré sú upravené zákonom NR SR č. 115/1995 Z.z. o ochrane zvierat.
2. Ustanovenia tohto nariadenia sa v plnom rozsahu vzťahujú aj na chov zvierat, ktorý bol začatý pred účinnosťou tohto nariadenia. Ak nespĺňa tento chov zvierat podmienky a požiadavky tohto nariadenia, musí sa s ním dať do súladu najneskôr do 6 mesiacov od nadobudnutia účinnosti tohto nariadenia.
3. Kontrolu dodržiavania ustanovení tohto nariadenia vykonávajú poverení poslanci obecného zastupiteľstva, alebo poverení pracovníci obecného úradu, ktorí sa preukážu príslušným oprávnením, ďalej orgány štátnej veterinárnej správy, orgány štátnej hygieny, pracovníci orgánov štátnej správy, v ktorých právomoci a pôsobnosti sú úlohy dotýkajúce sa ochrany životného prostredia, podnikania a pod.

Chovatelia (majitelia) sú povinní za účelom vykonania kontroly dodržiavania tohto nariadenia umožniť prístup poverením pracovníkom a pracovníkom orgánov štátnej správy do priestorov a objektov, kde sa chov vykonáva.

**Článok XVI**

**Záverečné ustanovenia**

1.       Zmeny a doplnky tohto nariadenia sa môžu vykonať len všeobecne záväzným nariadením.

2.       Toto všeobecne záväzné nariadenie bolo schválené obecným zastupiteľstvo obce Kochanovce, dňa 10.02.2014 uznesením č. 3 /2014.

3.       Toto všeobecne záväzné nariadenie nadobúda účinnosť 15. dňom od vyvesenia.

V Kochanovciach, 10.02.2014

Miroslav Porochnavý

starosta obce